**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношње Закона о потврђивању Споразума о слободи кретања са личним картама на Западном Балкану садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум о слободи кретања са личним картама на Западном Балкану потписан је у Берлину, дана 3. новембра 2022. године, у оквиру Берлинског процеса. Потписан је на основу Закључка Владе Републике Србије о утврђивању Основе за закључивање Споразума о слободи кретања са личним картама на Западном Балкану којим је усвојен текст Споразума и овлашћена председница Владе Републике Србије Ана Брнабић за потписивање.

Ступање на снагу Споразума и његова примена представљају основу за унапређење регионалне економске сарадње, олакшавањем услова путовања кроз поједностављивање административних процедура за улазак, транзит, излазак и краткотрајни боравак физичких лица/ималаца личне карте на Западном Балкану. Такође, ступање на снагу Споразума допринеће повећаној инвестиционој привлачности и конкурентности тржишта региона, будући да успостављање заједничког регионалног тржишта, заснованог на правилима и стандардима Европске уније, представља корак ка пуноправном чланству у Европску унију и овај процес ће се одвијати упоредо са убрзаном интеграцијом и постепеним укључивањем у Јединствено тржиште Европске уније.

Потврђивањем Споразума омогућује се његово ступање на снагу, како је предвиђено чланом 13. Споразума.

Сагласно члану 13. Закона о закључивању и извршавању међународних уговора („Службени гласник РСˮ, број 32/13) Министарство спољних послова покреће поступак потврђивања наведеног споразума.

**III. Оцена потребних финансијских средстава за спровођење закона**

За спровођење предметног споразума није потребно обезбедити средства из буџета Републике Србије са раздела 15 - Министарство унутрашњих послова.